Poštovani roditelji,

Na početku nove školske godine 2020./21. srdačno vas pozdravljam i želim vas obavijestiti o organizaciji rada škole. Nadam se da ste se do sada svi upoznali s Uputama koje je HZJZ izdao a vezane su uz organizaciju rada u školama ( <https://www.hzjz.hr/wp-content/uploads/2020/03/Upute_vrtici_i_skole_24_08_2020_HZJZ-1.pdf>). Mi smo Upute dužni provoditi u skladu s mogućnostima kojima raspolažemo.

U našoj školi nastava će ove školske godine biti organizirana u dvije smjene: A smjena 1.,2.,3.,5. i 7-i razredi ujutro, a 4.,6. i 8. razredi poslije podne te B smjena 1.,2.,4.,6. i 8-i razredi ujutro, a 3.,5. i 7. razredi poslije podne.

Ulazak u školu organizirat ćemo na tri ulaza. Mala porta, velika porta i ulaz u dvoranu. **Raspored i vrijeme ulaza za sve razrede objavit ćemo na našim web stranicama** [**www.os-jure-kastelana.hr**](http://www.os-jure-kastelana.hr). Osim toga na web stranicama objavljivat ćemo sve aktualne informacije vezane uz organizaciju rada pa vas molim da ih redovite pratite. S obzirom na veličinu škole i sve potrebne mjere koje moramo poduzimati molim vas uputite vašu djecu da dolaze u točno predviđeno vrijeme ulaska u školu kako ne bi dugo vremena čekali ili zakasnili na ulazak.

Kao što su epidemiolozi najčešće ponavljali osnovne mjere sprečavanja širenja bolesti su održavanje **osobne higijene** (pranje i dezinfekcija ruku) i **održavanje** **distance**. U školi smo sve poduzeli kako bi to djeci omogućili, ali bez vaše pomoći nećemo uspjeti u tome. Stoga vas molim da svoju djecu uputite u važnost pridržavanja epidemioloških mjera tijekom boravka u školi, a posebno tijekom dolaska i odlaska iz škole. Normalno je da će djeca, posebno viših razreda koji se možda nisu vidjeli još od ožujka, imati potrebu međusobno se pozdraviti, rukovati ili poljubiti, ali molim vas uputite ih da to u ovoj situaciji predstavlja opasnost od širenja zaraze. Zamolite ih da se pridržavaju mjera i poštuju pravila ponašanja koje smo u školi odredili. Neki od nas možda nisu previše zabrinuti hoće li se zarazili ili ne, ali oni koji spadaju u rizične skupine ili imaju u kućanstvu nekoga tko spada u rizičnu skupinu su zasigurno vrlo zabrinuti. Moramo voditi računa jedni o drugima i ponašati se odgovorno kako u školi, tako i u domu, ali i na putu između doma i škole. Na tom putu učenici su nerijetko odlazili u park, igrali se i družili. Nažalost, u novoj školskoj godini neke od tih stvari neće moći više raditi bezbrižno kao do sada, već će morati voditi računa o međusobnoj udaljenosti, o tome koga ili što su dirali, češće prati ruke i pridržavati se ostalih uputa epidemiologa. Sve te stvari, dragi roditelji, možemo djecu naučiti zajedno.

Ovim putem vas još jednom molim i pozivam na suradnju kako bismo djecu što bolje zaštitili. Neodgovorno ponašanje samo jednog roditelja može ugroziti zdravlje sve djece koja borave u školi, ali i članove njihovih obitelji te djelatnike škole. Temeljem uputa HZJZ-a roditeljski sastanci neće biti organizirani kako je to bilo uobičajeno na početku svake školske godine. Barem ne fizički u školi. Stoga je vrlo važno da s razrednicima podijelite svoje kontakte brojeve mobilnih telefona, e-mail adrese, brojeve telefona s posla te sve kontakte na koje vas možemo dobiti u bilo kojem trenutku boravka vašeg djeteta u školi. Molim vas surađujte s razrednicima, poslušajte njihove upute, podijelite s njima probleme koje dijete eventualno ima zbog određenih događanja u ili oko škole ili njihovog zdravstvenog stanja. Na raspolaganju vam stoje i stručne suradnice i možete im se obratiti mailom na pe-psi@os-jure-kastelana.hr. Jednom riječju **surađujmo**. Suradnjom možemo pomoći jedni drugima prebroditi ovu situaciju u kojoj se svi nalazimo. Sve će ovo jednom proći i vratiti ćemo se u normalu kakvu poznajemo. Nadam se da to nećemo morati dugo čekati.

Srdačno vas pozdravljam i želim nam svima uspješan početak nove školske godine.

S poštovanjem,

Krešimir Supanc